**KLAIPĖDOS MIESTO SAVIVALDYBĖS ADMINISTRACIJA**

**NEĮGALIŲJŲ REIKALŲ TARYBOS POSĖDŽIO PROTOKOLAS**

2016-02-24 Nr. TAR1-17

Posėdis įvyko 2016-02-24.

Posėdžio pirmininkas Kazys Bagdonas.

Posėdžio sekretorius Jurgita Šekštėnienė.

Dalyvavo: Aušra Dragašienė, Sigita Kurmelienė, Audronė Liesytė, Tomas Meškinis, Nina Puteikienė, Adolfas Ruškys, Irena Šakalienė, Janina Tulabienė.

DARBOTVARKĖ:

1. Dėl delfinų terapijos neįgaliesiems.

1. SVARSTYTA. Delfinų terapija neįgaliesiems.

Nina Puteikienė tarybos nariams pristatė Lietuvos jūrų muziejaus direktorę Olgą Žalienę, Brigitą Kreivienę. Direktorė supažindino su muziejaus istorija. Jūrų muziejus - unikalus jūros gamtos ir istorijos pažinimo kompleksas, 1979 metais įsikurtas šiauriausiame Kuršių nerijos taške – buvusio Kopgalio kaimo vietoje. Įdomu tai, kad ši žemės pėda yra jauniausias Lietuvos žemės lopinėlis, atsiradęs tik prieš porą šimtų metų, kai pradėjus tvirtinti įplauką ir kopas, susidarė galimybės čia gyventi žmonėms. Jau muziejaus prieigose lankytojus pasitinka senųjų laivų aikštelė, kurioje į sausumą perkelti laivai mena Kuršių marių ir platesnių vandenų laivybos istoriją. Čia eksponuojama tradicinė Kuršmarių burvaltė – kurėnas, šalia jos stūkso okeanus menantys vandenų milžinai – vidutinis žvejybos traleris „Dubingiai“ ir du mažesni jo broliai. Šalia – Etnografinė pajūrio žvejo sodyba, kurioje galima susipažinti su žvejiška buitimi bei tradicine žvejyba. Vasara čia skamba nuotaikingas žvejiškas folkloras, darbuojasi tautodailininkai.

Iki 2017 m. ekspozicijos, esančios senajame Nerijos forte – XIX a. pabaigos Prūsijos tvirtovėje yra uždarytos, nes vyksta akvariumo rekonstrukcija. Lietuvos jūrų muziejus (į kompleksą įeina ir delfinariumas) – labiausiai lankomas mūsų šalyje. Per metus jis sulaukia iki 400 tūkst. svečių iš Lietuvos ir viso pasaulio.

Darbuotoja Brigita Kreivienė supažindino su Lietuvos jūrų muziejumi, bei istorija delfinariumo. Kuris buvo įkurtas 1994 metais ir yra vienintelis rytinėje Baltijos pakrantėje veikiantis delfinariumas. Šiuo metu jame gyvena devyni delfinai – Juodosios jūros afalinos. Pasižiūrėti nuotaikingų jų pasirodymų, susipažinti su vienais intelektualiausių jūros žinduolių į delfinariumą iš visos Lietuvos ir užsienio suplūsta daugybė žiūrovų. Ir nenuostabu, nes šie ypatingi jūrų žinduoliai dovanoja susirinkusiems pačias geriausias emocijas, harmonijos pojūtį, leidžia pažvelgti iš arčiau į nepaprastą delfinų pasaulį.

Delfinariumo rekonstrukcija prasidėjo 2010 metais ir užtruko bene dvigubai ilgiau, nei buvo planuota - penkerius metus. Žiūrovų salė, kurioje vyksta delfinų pasirodymai, atsidarė anksčiausiai 2014 metų pabaigoje. Viso objekto rekonstrukcija pabaigta 2015 metų rugsėjo 7 dieną. Delfinariumą papildė du nauji objektai: Delfinų terapijos centras ir Saulės įlanka – lauko baseinas delfinams ir Kalifornijos jūrų liūtams, kuriame gyvūnai galės gyventi ir dalyvauti pasirodymuose šiltuoju metų laiku. Šiemet čia bus rengiami ir edukaciniai delfinų pasirodymai, supažindinantys lankytojus su šių gyvūnų biologija, mokantys, kaip juos išsaugoti natūralioje gamtoje.

Po rekonstrukcijos delfinų valdos padidėjo tris kartus: priestatuose įrengti gyvenamieji bei specialūs poilsio ir gydymo baseinai. Visi baseinai tarpusavyje sujungti. Vanduo delfinams tiekiamas iš Baltijos jūros. Reikiamą jo kokybę užtikrina įranga, prilygstanti nedideliam vandens paruošimo fabrikui, kuriame visi procesai automatizuoti. Baseinuose vanduo nuolat keičiasi, yra valomas mechaniniais ir ozono filtrais, ultravioleto lempomis ir baltymų išputotojais. Taip pat delfinariume įrengta oro kondicionavimo sistema, apšiltinus sienas ir stogą užtikrinama stabili reikalinga temperatūra.

Rekonstruojant delfinariumą, daug dėmesio buvo skiriama ne tik delfinų, bet ir lankytojų patogumui: delfinariumas pritaikytas ir neįgaliesiems (įrengti liftai, specialios vietos lankytojams su vežimėliais), atnaujinta visa infrastruktūra. Tai – naujos kasos (įdiegta ir elektroninė bilietų pardavimo sistema), renovuota kavinė, tualetai, fojė, įrengtas jaukus mamos ir vaiko kambarys, delfinariumo salėje - naujos kėdės, garso ir vaizdo aparatūra, leidžianti parengti dar įspūdingesnius delfinų pasirodymus. Naujos vėdinimo ir šildymo sistemos leidžia jaustis komfortabiliai ne tik gyvūnams, bet ir, be abejo, lankytojams.

Pagrindinė naujojo Delfinų terapijos centro programa, be abejo – terapinio bendravimo su delfinais paslauga. Čia yra įvairių programų, tačiau terapiniam poveikiui klientas atvyksta 10-čiai užsiėmimų. Kiekvieną dieną jis bendrauja 30 min. su delfinais, užduotis formuoja specialistų komanda (soc. darbuotojas, psichologas, kineziterapeutas, delfinų treneris) arba vadovaujantis konkrečiam atvejui specialistas, pasitaręs su komanda. Šalia delfinų terapijos gali būti taikomos papildomos terapijos – meno, kineziterapijos, sensorinės integracijos, muzikos, taip pat šeimos gali naudotis relaksacijos kambariu, vaikai laiką gali leisti žaidimų kambaryje. Centre yra ir roplių (gekonų, iguanų, vėžlių), kurie taip pat naudojami terapinėms veikloms.

Dažniausiai delfinų terapija taikoma autizmo sutrikimą, Aspergerio, Dauno sindromą turintiems vaikams, kenčiantiems nuo logoneurozės ar elgesio ir emocijų sutrikimo. Daugėja žmonių, besikreipiančių dėl fobijų, patyrusių prievartą, smurtą, traumas, turinčių psichosocialinių barjerų. Be praktinių užsiėmimų centro specialistai plėtoja ir mokslinius projektus.

 Centre dirbantys darbuotojai nuolat kelia savo kvalifikaciją: vyksta į darbinius vizitus, kviečiasi mokslininkus ar specialistus į savo centrą. Gerai pažįsta beveik visus Europos delfinariumus ir jų programas, daug bendrauja su Suomijos kolegomis, iš jų mokosi inovatyvių metodikų darbui su žymią negalią turinčiais klientais.

Lietuvoje delfinų terapija nekompensuojama. Latvijoje ir Lenkijoje tėvams, auginantiems neįgalius vaikus, taikomos įvairios mokesčių lengvatos. Pavyzdžiui, Latvijoje tėvai, išlaidas patirtas vaiko reabilitacijai, gali susigrąžinti iš 2 proc. pajamų mokesčio.

 Norint užsirašyti į delfinų terapiją, siuntimo iš šeimos gydytojo tikrai nereikia. Pirmiausia reikia užpildyti anketą Lietuvos jūrų muziejaus tinklalapyje [www.muziejus.lt](http://www.muziejus.lt). Po to su būsimu klientu ar jo atstovais susisiekia centro darbuotojai ir aptaria apsilankymo laiką bei kitus kliento poreikius.

NUTARTA:

Informacija išklausyta.

|  |  |
| --- | --- |
| Posėdžio pirmininkas | Kazys Bagdonas |
|  |
| Posėdžio sekretorius | Jurgita Šekštėnienė |